Document ID: 32013R0944

KOMISSION ASETUS (EU) N:o 944/2013,
annettu 2 päivänä lokakuuta 2013,
aineiden ja seosten luokituksesta, merkinnöistä ja pakkaamisesta annetun asetuksen (EY) N:o 1272/2008 muuttamisesta sen mukauttamiseksi tekniseen ja tieteelliseen kehitykseen
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1272/2008 (1) ja erityisesti sen 37 artiklan 5 kohdan ja 53 artiklan,
sekä katsoo seuraavaa:
(1)
Asetuksen (EY) N:o 1272/2008 liitteessä IV olevan 1 osan taulukossa 6.2 vahvistettavan turvalausekkeen P210 osalta Yhdistyneiden Kansakuntien maailmanlaajuisesti yhdenmukaistetun kemikaalien luokitus- ja merkintäjärjestelmän (Globally Harmonised System of Classification and Labelling of Chemicals), jäljempänä ’GHS’, viides tarkistus on aiheuttanut muutoksia, joita ei otettu kaikilta osin huomioon komission asetuksessa (EU) N:o 487/2013 (2). Johdonmukaisuuden vuoksi on tarpeen säätää GHS:n ja asetuksen (EY) N:o 1272/2008 täydestä yhdenmukaistamisesta.
(2)
Asetuksen (EY) N:o 1272/2008 liitteessä VI olevassa 3 osassa on kaksi vaarallisten aineiden yhdenmukaistettuihin luokituksiin ja merkintöihin liittyvää luetteloa. Taulukossa 3.1 luetellaan vaarallisten aineiden yhdenmukaistetut luokitukset ja merkinnät asetuksen (EY) N:o 1272/2008 liitteessä I olevissa 2-5 osissa vahvistettujen arviointiperusteiden mukaisesti. Taulukossa 3.2 luetellaan vaarallisten aineiden yhdenmukaiset luokitukset ja merkinnät vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetun neuvoston direktiivin 67/548/ETY (3) liitteessä VI vahvistettujen arviointiperusteiden mukaisesti. Näitä kahta luetteloa on muutettava päivittämällä luokituksia yhdenmukaistetussa luokitusjärjestelmässä jo oleville aineille ja lisäämällä uusia yhdenmukaistettuja luokituksia.
(3)
Euroopan kemikaaliviraston (ECHA) riskinarviointikomitea (RAC) on antanut lausunnot aineiden luokitusta ja merkintöjä koskevista ehdotuksista, jotka toimitettiin kemikaalivirastolle asetuksen (EY) N:o 1272/2008 37 artiklan mukaisesti. Näiden lausuntojen sekä muilta asiaan liittyviltä osapuolilta saatujen huomautusten perusteella on syytä muuttaa asetuksen (EY) N:o 1272/2008 liite VI tiettyjen aineiden luokituksen ja merkintöjen yhdenmukaistamiseksi.
(4)
Asetuksen (EY) N:o 1272/2008, sellaisena kuin se on muutettuna tällä asetuksella, liitteessä VI olevassa 3 osassa vahvistettuja yhdenmukaistettuja luokituksia ei sovelleta välittömästi, koska toiminnanharjoittajat tarvitsevat aikaa mukauttaakseen aineiden ja seosten merkinnät ja pakkaukset uusiin luokituksiin sekä myydäkseen olemassa olevat varastonsa. Toiminnanharjoittajat tarvitsevat aikaa myös noudattaakseen rekisteröintivaatimuksia, jotka ovat seurausta uusien yhdenmukaistettujen luokitusten osoittamisesta aineille, jotka on luokiteltu syöpää tai perimän muutoksia aiheuttaviksi tai lisääntymismyrkyllisiksi, luokat 1A ja 1B (taulukko 3.1) ja luokat 1 ja 2 (taulukko 3.2), tai erittäin myrkyllisiksi vesieliöille ja jotka voivat aiheuttaa pitkäaikaisia vaikutuksia vesiympäristöön; nämä vaatimukset on asetettu erityisesti kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (4) 23 artiklassa.
(5)
Aineen ”piki, kivihiiliterva, korkealämpötilainen” (EY-numero: 266-028-2) osalta tarvitaan pidennettyä aikaa, jotta toiminnanharjoittajat voivat noudattaa velvoitteita, jotka ovat seurausta uusien yhdenmukaistettujen luokitusten osoittamisesta aineille, jotka on luokiteltu erittäin myrkyllisiksi vesieliöille ja jotka voivat aiheuttaa pitkäaikaisia vaikutuksia vesiympäristöön; kyse on erityisesti velvoitteista, jotka vahvistetaan vaarallisten aineiden sisämaankuljetuksista 24 päivänä syyskuuta 2008 annetun Euroopan parlamentin ja neuvoston direktiivin 2008/68/EY (5) 3 artiklassa ja liitteessä III. Tämän vuoksi olisi säädettävä pitemmästä siirtymäajasta ennen kuin yhdenmukaistettua luokitusta on alettava soveltaa.
(6)
Aineen ”galliumarsenidi” (EY-numero: 215-114-8) osalta RAC on laatimassa uutta lausuntoa vaaraluokasta”lisääntymismyrkyllisyys”. Tämän vuoksi kyseistä vaaraluokkaa ei pitäisi sisällyttää asetuksen (EY) N:o 1272/2008 liitteeseen VI ennen kuin lausunto saadaan valmiiksi.
(7)
Aineen ”polyheksametyleenibiguanidihydrokloridi” (CAS-numero: 27083-27-8 tai 32289-58-0) osalta vaaraluokasta ”välitön myrkyllisyys (hengitysteitse)” on asetettu saataville uutta tieteellistä tietoa, mikä on osoitus siitä, että tämän vaaraluokan luokitus, joka on vanhempiin tietoihin perustuvan RAC:n suosituksen mukainen, ei välttämättä ole asianmukainen. Tämän vuoksi tätä vaaraluokkaa ei pitäisi sisällyttää asetuksen (EY) N:o 1272/2008 liitteeseen VI ennen kuin RAC:llä on ollut mahdollisuus antaa lausunto uusista tiedoista, kun taas kaikki muut RAC:n aiemman lausunnon kattamat vaaraluokat olisi sisällytettävä mainittuun liitteeseen.
(8)
Asetuksen (EY) N:o 1272/2008 siirtymäsäännöksissä sallitaan uusien säännösten soveltaminen varhaisemmassa vaiheessa vapaaehtoiselta pohjalta, ja tämän mukaisesti toimittajilla olisi oltava mahdollisuus soveltaa asetuksen (EY) N:o 1272/2008, sellaisena kuin se on muutettuna tällä asetuksella, liitteessä VI olevassa 3 osassa vahvistettuja yhdenmukaistettuja luokituksia sekä mukauttaa merkinnät ja pakkaukset niiden mukaisesti vapaaehtoiselta pohjalta ennen ajankohtia, joina yhdenmukaistetut luokitukset muuttuvat pakollisiksi.
(9)
Tässä asetuksessa säädetyt toimenpiteet ovat asetuksen (EY) N:o 1907/2006 133 artiklalla perustetun komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 1272/2008 seuraavasti:
1)
Muutetaan liite IV tämän asetuksen liitteen I mukaisesti.
2)
Liitteen VI 3 osa muutetaan seuraavasti:
a)
Muutetaan taulukko 3.1 seuraavasti:
i)
Korvataan tämän asetuksen liitteessä II vahvistettuja nimikkeitä vastaavat asetuksen (EY) N:o 1272/2008 liitteessä VI vahvistetut nimikkeet tämän asetuksen liitteessä II vahvistetuilla nimikkeillä.
ii)
Lisätään tämän asetuksen liitteessä III vahvistetut nimikkeet siinä järjestyksessä kuin ne ovat taulukossa 3.1.
b)
Muutetaan taulukko 3.2 seuraavasti:
i)
Korvataan tämän asetuksen liitteessä IV vahvistettuja nimikkeitä vastaavat asetuksen (EY) N:o 1272/2008 liitteessä VI vahvistetut nimikkeet tämän asetuksen liitteessä IV vahvistetuilla nimikkeillä.
ii)
Lisätään tämän asetuksen liitteessä V vahvistetut nimikkeet siinä järjestyksessä kuin ne ovat taulukossa 3.2.
2 artikla
1. Poiketen siitä, mitä 3 artiklan 2 kohdassa säädetään, aineet voidaan luokitella, merkitä ja pakata ennen 1 päivää joulukuuta 2014 ja seokset ennen 1 päivää kesäkuuta 2015 asetuksen (EY) N:o 1272/2008 mukaisesti, sellaisena kuin se on muutettuna tällä asetuksella.
2. Poiketen siitä, mitä 3 artiklan 2 kohdassa säädetään, aineita, jotka on luokiteltu, merkitty ja pakattu asetuksen (EY) N:o 1272/2008 mukaisesti ja saatettu markkinoille ennen 1 päivää joulukuuta 2014, ei tarvitse uudelleenmerkitä ja -pakata asetuksen (EY) N:o 1272/2008 mukaisesti, sellaisena kuin se on muutettuna tällä asetuksella, ennen 1 päivää joulukuuta 2016.
3. Poiketen siitä, mitä 3 artiklan 2 kohdassa säädetään, seoksia, jotka on luokiteltu, merkitty ja pakattu Euroopan parlamentin ja neuvoston direktiivin 1999/45/EY (6) tai asetuksen (EY) N:o 1272/2008 mukaisesti ja saatettu markkinoille ennen 1 päivää kesäkuuta 2015, ei tarvitse uudelleenmerkitä ja -pakata asetuksen (EY) N:o 1272/2008 mukaisesti, sellaisena kuin se on muutettuna tällä asetuksella, ennen 1 päivää kesäkuuta 2017.
4. Poiketen siitä, mitä 3 artiklan 3 kohdassa säädetään, asetuksen (EY) N:o 1272/2008, sellaisena kuin se on muutettuna tällä asetuksella, liitteessä VI olevassa 3 osassa vahvistettuja yhdenmukaistettuja luokituksia voidaan soveltaa ennen 3 artiklan 3 kohdassa tarkoitettuja päivämääriä.
3 artikla
1. Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
2. Edellä olevaa 1 artiklan 1 kohtaa sovelletaan 1 päivästä joulukuuta 2014 aineiden osalta ja 1 päivästä kesäkuuta 2015 seosten osalta.
3. Edellä olevaa 1 artiklan 2 kohtaa sovelletaan 1 päivästä tammikuuta 2015 kaikkien nimikkeiden osalta lukuun ottamatta nimikettä ”piki, kivihiiliterva, korkealämpötilainen” (EY-numero: 266 028 2), johon sovelletaan 1 artiklaa 1 päivästä huhtikuuta 2016.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 2 päivänä lokakuuta 2013.

Labels: 1
20
7
0
3
12